དགེ་ལྡན་པའི་ཐུན་མོང་མ་ཡིན་པའི་ཡི་དམ་དང་ཆོས་སྲུང་ནི།ཡི་དམ་རྣམ་གསུམ་དང་ཆོས་སྐྱོང་རྣམ་གཉིས་སམ།ཡང་ན་སྐྱེས་བུ་གསུམ་གྱི་སྲུང་མ་ཅེས་གྲགས་པ་ལྟར།གསང་བདེ་འཇིགས་གསུམ་དང་མགོན་ཆོས་གཉིས་རེད།དེ་ཡང་ཟབ་ཁྱད་ཆེན་པོ་སྟེ།སྒྱུ་ལུས་དང་འོད་གསལ་གྱི་གནད་ལ་འདུས་པ་རྩ་བཤད་ཀྱི་རྒྱུད་སྡེ་རང་ནས་རྒྱུད་སྡེ་གཞན་ལ་གསལ་ཁ་མེད་ཅིང་འདི་ནས་བླང་དགོས་པའི་དམིགས་བསལ་གྱི་ཟབ་ཁྱད་ཡོད་པས་དཔལ་གསང་བ་འདུས་པ་དང་།གཏུམ་མོའི་རྣལ་འབྱོར་ལ་འཁོར་ལོ་སྡོམ་པ་ནས་འབྱུང་བ་བཞིན་རྒྱུད་སྡེ་གཞན་ལ་མེད་པས་དཔལ་འཁོར་ལོ་བདེམཆོག་དང་།བསྲུང་འཁོར་ལ་གཤིན་རྗེ་གཤེད་ཀྱི་རྒྱུད་དག་ལས་ལྷག་པ་ཞིག་མི་དམིགས་པས་དེའི་ཆ་ནས་རྡོ་རྗེ་འཇིགས་བྱེད་དེ།དེའི་ཕྱིར་ཡི་དམ་ལ་རྣམ་པ་གསུམ་མཛད་པ་ཡིན།ཆོས་སྐྱོང་གཉིས་སམ་གསུམ་མཛད་པ་ཡང་།ཐབས་བྱམས་སྙིང་རྗེ་བྱང་ཆུབ་ཀྱི་སེམས་དེས་དྲངས་པའི་རྒྱ་ཆེ་བའི་སྤྱོད་པ་རྣམས་སྒྲུབ་པ་པོའི་རྒྱུད་ལ་མ་སྐྱེས་པ་སྐྱེད།སྐྱེས་པ་སྤེལ།དེ་དག་གི་མི་མཐུན་ཕྱོགས་ལས་སྲུང་བའི་ཆ་ནས་ཡེ་ཤེས་ཀྱི་མགོན་པོ་ཕྱག་དྲུག་པ་སྟེ།དཔེར་ན་རྒྱུད་ཆེན་དཀོན་མཆོག་ཡར་འཕེལ་མགོན་པོ་ཕྱག་དྲུག་པའི་བསྙེན་པ་ཞིག་མཛད་པའི་རྗེས་ཐུགས་ལ་སྙིང་རྗེ་ཉམས་མྱོང་ཁྱད་པར་ཅན་འཁྲུངས་ཚུལ་འཇིགས་བྱེད་ཆོས་འབྱུང་ལས་གསུངས་པ་ལྟར་དང་།ཤེས་རབ་སྟོང་པ་རྟེན་འབྱུང་གི་དེ་ཁོ་ན་ཉིད་རྟོགས་པའི་ཡེ་ཤེས་དང་དེས་མཚོན་པའི་ཟབ་པའི་སྤྱོད་པ་རྣམས་སྐྱེད་སྤེལ་སྲུང་བའི་ཆ་ནས་གཤིན་རྗེ་ཆོས་ཀྱི་རྒྱལ་པོ་སྟེ།ནང་ལྟར་ན་ཡང་འཇམ་དཔལ་གྱི་བཀའ་སྡོད་ཡིན་པའི་ཕྱིར་དང་གསང་བ་ལྟར་ན་ནི་དེ་དང་དབྱེར་མེད་པའི་ཕྱིར་རོ།།སྐྱེས་བུ་གསུམ་གྱི་སྲུང་མ་ནི་མགོན་ཆོས་རྣམ་གསུམ་སྟེ།དེའི་སྦྱོར་ཚུལ་གོང་དུ་དྲྭ་གྲོགས་ཞིག་གིས་སྦྱར་ཟིན་འདུག་པས་སླར་སྤྲོས་ན་ཟློས་སྐྱོན་དུ་སེམས་སོ།།